# Diego Bosis

Diego Bosis (Bèrgam, 19 d'octubre de 1967 - Milà, 14 de febrer de 2012) fou un pilot de trial italià. Durant les dècades del 1980 i 1990 va ser un dels competidors més destacats del campionat del món de trial i de trial indoor i en va aconseguir tres subcampionats mundials, dos d'outdoor (1987 i 1990) i un d'indoor (1993). També va guanyar el Trial de les Nacions l'any 1987 integrant l'equip estatal italià i va ser sis vegades Campió d'Itàlia absolut (1986-1987 i 1989 a 1992).

## Biografia

Diego Bosis va disputar les seves primeres proves de trial infantil el 1979, a dotze anys, i el 1982, a quinze, va guanyar el Campionat d'Itàlia de 50 cc en categoria cadet, un títol que revalidà l'any següent. El 1984 va debutar al campionat del món i hi va acabar en catorzena posició. El 1987 protagonitzà la seva millor temporada en aquest campionat i, amb la seva victòria a la ronda dels EUA, esdevingué el primer italià a guanyar una prova del mundial. Va acabar la temporada en segon lloc darrere de Jordi Tarrés, un resultat que es repetí el 1990. A banda dels seus dos subcampionats, Bosis acabà el mundial en tercera posició tres vegades (1989, 1991 i 1992). Al llarg de la seva carrera, va pilotar per als equips de fàbrica de Fantic, Montesa, Aprilia, Beta i Gas Gas.
Després de quasi trenta anys d'activitat, Bosis es va retirar breument de les competicions el 2006 i va treballar amb la Comissió de Trial de la FIM del 2010 al 2011, ajudant en el disseny de les zones per als campionats del món. Al mateix temps, seguí competint a Itàlia i en proves internacionals destacades, com ara el Trial de les Nacions en què acumulà més de 20 participacions representant Itàlia. El 2011 va prendre part a l'edició de celebració del centenari dels Sis Dies d'Escòcia de Trial, pocs mesos abans de la seva mort sobtada.

## Mort

Diego Bosis es va morir el 14 de febrer del 2012 a 44 anys d'un infart, mentre anava de Bèrgam a Milà en tren, cap a dos quarts de set del matí. Poc abans de morir, seguia impartint sovint cursets de trial.
A la desfilada de participants prèvia a l'inici de l'edició del 2012 dels Sis Dies d'Escòcia, James Dabill va llegir un homenatge a Diego Bosis que va ser llargament aplaudit pels espectadors presents al centre de Fort William.

## Palmarès

| Any | Motocicleta | C. del Món outdoor | C. del Món indoor | TDN | Campionat d'Itàlia | Títols |
| 1984 | Fantic | 14è | - | 3r | | - |
| 1985 | Montesa | 5è | - | 3r | | - |
| 1986 | Montesa | 6è | - | 2n | 1r | 1 |
| 1987 | Aprilia | 2n | - | 1r | 1r | 2 |
| 1988 | Aprilia | 5è | - | 2n | | - |
| 1989 | Aprilia | 3r | - | 2n | 1r | 1 |
| 1990 | Aprilia | 2n | - | 3r | 1r | 1 |
| 1991 | Fantic | 3r | - | 4t | 1r | 1 |
| 1992 | Fantic | 3r | - | 3r | 1r | 1 |
| 1993 | Fantic | 10è | 2n | 3r | | - |
| 1994 | Beta | 7è | 5è | 3r | | - |
| 1995 | Beta | 13è | 10è | 4t | | - |
| 1996 | Gas Gas | 18è | - | - | | - |
| 1997 | Montesa | 18è | - | 3r | | - |
| 1998 | Montesa | 11è | - | 3r | | - |
| 1999 | Montesa | 14è | 11è | 4t | | - |
| 2000 | Montesa | 21è | 13è | 4t | | - |
| 2003 | Montesa | - | - | 4t | | - |
| 2004 | Montesa | - | - | 5è | | - |
| 2005 | Montesa | - | - | 4t | | - |
| 2006 | Montesa | - | - | 4t | | - |
| 2007 | Montesa | - | - | 5è | | - |
| Total títols | Total títols | 0 | 0 | 1 | 6 | 7 |

### Notes

* ↑ La classificació consignada a TDN fa referència a la posició final obtinguda per l'equip estatal
* ↑ Al total de títols s'hi compten tots els campionats estatals o internacionals guanyats, incloent-hi el TDN

## Referències

* ↑ «The rider... Bosis Diego †» (en anglès). trialonline.org. [Consulta: 15 febrer 2011].
* ↑ «Diego Bosis» (en italià). motowinners.it. Arxivat de l'original el 2009-06-03. [Consulta: 17 març 2010].
* 1 2 3 4 Hulme, John. «Trials Legends - Diego Bosis (Italy) 1967 – 2012» (en anglès). trialsguru.net. [Consulta: 20 febrer 2023].
* ↑ «Trial de las Naciones» (en castellà). todotrial.com, 28-29 setembre 2007. [Consulta: 17 març 2010].
* ↑ «Lutto nel trial, è morto Diego Bosis» (en italià). moto.it, 14-02-2012. [Consulta: 14 febrer 2012].
* ↑ «Laia Sanz e Diego bosis al Trial Park Varata» (en italià). motocicliste.net, 01-10-2009. Arxivat de l'original el 2013-01-20. [Consulta: 17 març 2010].
* ↑ «World. Bosis Diego» (PDF) (en anglès). trialonline.org. [Consulta: 17 març 2010].

## Enllaços externs

* Vídeo de Diego Bosis en un curset de trial (italià)